Document ID: 32013D0410

KOMMISSIONENS GENNEMFØRELSESAFGØRELSE
af 10. juli 2013
om EU-tilskud til medlemsstaternes programmer for 2013 for fiskerikontrol
(meddelt under nummer C(2013) 4256)
(Kun den bulgarske, den danske, den engelske, den estiske, den finske, den franske, den græske, den italienske, den litauiske, den maltesiske, den nederlandske, den polske, den portugisiske, den rumænske, den slovenske, den spanske, den svenske og den tyske udgave er autentiske)
(2013/410/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten, særlig artikel 21 (1), og
ud fra følgende betragtninger:
(1)
Kommissionen fastsatte i sin skrivelse af 9. oktober 2012 de prioriterede områder, som vil få tilskud fra Unionen inden for rammerne af programmerne for fiskerikontrol. I de prioriterede områder indgår forbedringer i medlemsstaternes kontrolordninger, måling af maskineffekt og sporbarheden af fiskevarer. Endvidere præciserede Kommissionen i sin skrivelse af 14. maj 2012, hvilke krav operatørerne og medlemsstaterne skal opfylde, når de investerer i sporbarhedsprojekter.
(2)
Medlemsstaterne har i henhold til artikel 20 i forordning (EF) nr. 861/2006 sendt Kommissionen deres fiskerikontrolprogrammer for 2013 sammen med ansøgninger om EU-tilskud til udgifterne til gennemførelse af projekterne i disse programmer.
(3)
På dette grundlag og som følge af de budgetmæssige begrænsninger er der givet afslag på de ansøgninger i programmerne om EU-tilskud, der vedrører ikke-prioriterede foranstaltninger såsom installering af automatiske identifikationssystemer (AIS) om bord på fiskerfartøjer, uddannelsesprojekter, der ingen sammenhæng har til forbedringerne i medlemsstaternes kontrolordninger, samt køb eller modernisering af skibe og luftfartøjer til fiskerikontrol, eftersom de ikke indgår i de prioriterede områder.
(4)
Der bør fastsættes maksimumsbeløb og satser for EU-tilskuddet inden for beløbsgrænserne i artikel 15 i forordning (EF) nr. 861/2006 og betingelser for ydelse af et sådant tilskud.
(5)
Det er vigtigt at sikre, at sporbarhedsprojekterne udvikles på grundlag af internationalt anerkendte standarder i henhold til artikel 67, stk. 8, i Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (2).
(6)
Ansøgningerne om EU-tilskud er blevet vurderet for at se, om de er i overensstemmelse med reglerne i Kommissionens forordning (EF) nr. 391/2007 af 11. april 2007 om gennemførelsesbestemmelser til Rådets forordning (EF) nr. 861/2006 for så vidt angår medlemsstaternes udgifter til gennemførelsen af overvågnings- og kontrolordningerne under den fælles fiskeripolitik (3).
(7)
Kommissionen har vurderet projekter, hvor udgifterne ikke overstiger 40 000 EUR ekskl. moms, og har udvalgt dem, der er berettigede til EU-medfinansiering på basis af de forbedringer, de forventes at tilføre kontrolordningerne i de ansøgende medlemsstater.
(8)
For at fremme investeringer inden for Kommissionens prioriterede områder og i betragtning af den økonomiske krises negative indvirkning på medlemsstaternes budgetter bør der inden for grænserne i artikel 15 i forordning (EF) nr. 861/2006 fastsættes en høj medfinansieringssats for udgifter til disse prioriterede områder.
(9)
For at være tilskudsberettigede skal automatiske fartøjslokaliseringsanordninger og elektroniske registrerings- og indberetningsanordninger om bord på fiskerfartøjer opfylde kravene i gennemførelsesforordning (EU) nr. 404/2011.
(10)
Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur -
VEDTAGET DENNE AFGØRELSE:
Artikel 1
Genstand
Ved denne afgørelse fastsættes det, at der kan ydes et EU-tilskud til dækning af medlemsstaternes udgifter i 2013 til gennemførelse af overvågnings- og kontrolordningerne under den fælles fiskeripolitik, jf. artikel 8, stk. 1, litra a), i forordning (EF) nr. 861/2006.
Artikel 2
Afvikling af uindfriede forpligtelser
Medlemsstaterne foretager alle betalinger, som de anmoder om refusion af, senest den 30. juni 2017. Betalinger, som medlemsstaterne foretager efter denne dato, er ikke refusionsberettigede. De budgetbevillinger, der vedrører denne afgørelse, vil blive frigjort senest den 31. december 2018.
Artikel 3
Ny teknologi og it-net
1. Til projekter omhandlet i bilag I kan der ydes et tilskud på 90 % af de støtteberettigede udgifter inden for de beløbsgrænser, der er fastsat i nævnte bilag, til etablering af ny teknologi og it-net, så dataindsamlingen og -forvaltningen i forbindelse med fiskeriovervågning og -kontrol bliver effektiv og sikker, og til kontrol af maskineffekten.
2. Unionens tilskud til sporbarhedsprojekter begrænses til 1 000 000 EUR for investeringer gennemført af medlemsstaternes myndigheder og til 250 000 EUR for private investeringer. Højst to projekter pr. privat operatør kan godkendes pr. medlemsstat og pr. finansieringsafgørelse. Det samlede antal sporbarhedsprojekter, som gennemføres af private operatører, begrænses til otte pr. medlemsstat og pr. finansieringsafgørelse.
3. For at være støtteberettigede i henhold til stk. 2 skal alle de projekter, der medfinansieres i henhold til denne afgørelse, opfylde kravene i Rådets forordning (EF) nr. 1224/2009 (4) og gennemførelsesforordning (EU) nr. 404/2011.
4. Til alle øvrige projekter, som er opført i bilag I, kan der ydes tilskud på 50 % af de støtteberettigede udgifter inden for de beløbsgrænser, der er fastsat i nævnte bilag.
Artikel 4
Automatiske fartøjslokaliseringsanordninger
1. Til dækning af udgifter til de i bilag II nævnte projekter vedrørende anskaffelse og installering om bord på fiskerfartøjer af automatiske lokaliseringsanordninger, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS), kan der ydes et tilskud på 90 % af de støtteberettigede udgifter inden for de grænser, der er fastsat i nævnte bilag.
2. Det i stk. 1 nævnte tilskud beregnes på grundlag af en pris på højst 2 500 EUR pr. fartøj.
3. For at være støtteberettigede i henhold til stk. 1 skal automatiske fartøjslokaliseringsanordninger opfylde kravene i Kommissionens forordning (EF) nr. 2244/2003 (5).
Artikel 5
Elektroniske registrerings- og indberetningssystemer
Til dækning af udgifter til de i bilag III omhandlede projekter vedrørende udvikling, anskaffelse og installering af og teknisk bistand til de komponenter, der er nødvendige for elektroniske registrerings- og indberetningssystemer (ERS), som muliggør effektiv og sikker udveksling af data i forbindelse med overvågning og kontrol af fiskeriet, kan der ydes et tilskud på 90 % af de støtteberettigede udgifter inden for de beløbsgrænser, der er fastsat i nævnte bilag.
Artikel 6
Elektroniske registrerings- og indberetningsanordninger
1. Til dækning af udgifter til de i bilag IV nævnte projekter vedrørende anskaffelse og installering om bord på fiskerfartøjer af ERS-anordninger, der muliggør elektronisk registrering og indberetning af fiskeridata til et fiskeriovervågningscenter, kan der ydes et tilskud på 90 % af de støtteberettigede udgifter inden for de beløbsgrænser, der er fastsat i nævnte bilag.
2. Det tilskud, der er nævnt i stk. 1, beregnes på grundlag af en pris på højst 3 000 EUR pr. fartøj, jf. dog stk. 4.
3. For at være støtteberettigede skal ERS-anordninger opfylde kravene i gennemførelsesforordning (EU) nr. 404/2011.
4. For anordninger, der kombinerer ERS- og FOS-funktioner, og som opfylder kravene i gennemførelsesforordning (EU) nr. 404/2011, beregnes det i stk. 1 nævnte tilskud på grundlag af en pris på højst 4 500 EUR pr. fartøj.
Artikel 7
Pilotprojekter
Hvad angår de i bilag V omhandlede projekter kan der til afholdelsen af udgifter til pilotprojekter vedrørende nye kontrolteknologier ydes et finansielt bidrag på 50 % af de støtteberettigede udgifter inden for de grænser, der er fastsat i bilaget.
Artikel 8
Maksimalt EU-tilskud
Det maksimale EU-tilskud pr. medlemsstat er som følger:
(EUR)
Medlemsstat
Forventede udgifter til det nationale fiskerikontrolprogram
Udgifter til projekter udvalgt efter denne afgørelse
Maksimalt EU-tilskud
Belgien
1 369 250
1 369 250
1 232 325
Bulgarien
15 339
15 339
13 805
Danmark
6 801 633
5 226 502
4 691 350
Tyskland
17 502 400
4 291 800
3 794 200
Estland
280 000
280 000
252 000
Irland
1 200 000
1 200 000
1 080 000
Grækenland
1 370 029
1 370 029
1 153 026
Spanien
12 186 266
9 137 042
7 562 370
Frankrig
5 373 796
5 363 796
4 811 416
Italien
7 480 000
2 160 000
1 944 000
Cypern
600 000
600 000
540 000
Letland
192 735
192 735
173 462
Litauen
389 539
389 539
350 585
Malta
1 375 002
1 228 802
636 605
Nederlandene
3 264 205
2 389 410
2 142 252
Polen
3 422 251
3 322 251
2 990 026
Portuga
1 608 900
703 500
633 150
Rumænien
769 000
419 000
313 100
Slovenien
315 100
293 400
241 500
Finland
1 682 500
1 682 500
1 514 250
Sverige
1 392 838
1 392 838
1 253 555
Det Forenede Kongerige
1 039 444
1 039 444
816 423
I alt
69 630 227
44 067 177
38 139 400
Artikel 9
Adressater
Denne afgørelse er rettet til Kongeriget Belgien, Republikken Bulgarien, Kongeriget Danmark, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Den Franske Republik, Republikken Cypern, Den Italienske Republik, Republikken Letland, Republikken Litauen, Republikken Malta, Kongeriget Nederlandene, Republikken Polen, Den Portugisiske Republik, Rumænien, Republikken Slovenien, Republikken Finland, Kongeriget Sverige og Det Forenede Kongerige Storbritannien og Nordirland.
Udfærdiget i Bruxelles, den 10. juli 2013.

Labels: 2
7
6
12
18
15